**S-a tras cortina**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S-a tras cortina. E selecţia.

Tineri actori urcaţi pe scenă,

Cu sânge clocotind în venă

Ne spunem cât mai bine lecţia.

S-a tras cortina. Se repetă.

Noi doi, aleşi pentru o piesă,

Jucăm fără de trac şi presă

Sub a destinului baghetă.

S-a tras cortina. E premieră.

Intrăm ca să ne spunem rolul

Şi să însufleţim decorul,

Montat pe-o scenă austeră.

S-a tras cortina. Se mai joacă.

O piesă poate demodată,

Cu doi actori ce-au fost odată

Parcă veniţi din lumea greacă.

S-a tras cortina. Piesa-i gata.

Prea obosiţi, şi tu, şi eu,

Ne apucăm de-acum, cu greu,

Să redactăm, în doi, erata...